FI Euroopan unionin virallinen lehti CE 88/257

(2004/C 88 E/0262)

KIRJALLINEN KYSYMYS E-0971/04

esittäjä(t): José Ribeiro e Castro (UEN) komissiolle

(29. maaliskuuta 2004)

Aihe: Venezuela ja kansanäänestys

Tiedotusvälineiden mukaan presidentti Hugo Chávezia vastustavien puolueiden yhteinen Coordenadora Democrática -järjestö on tyytyväinen Venezuelan korkeimman oikeuden (STJ) päätökseen, jonka mukaan maan keskusvaalilautakuntaa (CNE) vaaditaan hyväksymään 876 017 nimikirjoitusta, joiden aitoutta on epäilty, vaikka niiden yhteyteen on liitetty kunkin allekirjoittajan sormenjäljet.

STJ:n päätöksellä vaaditaan CNE:tä lisäämään yli 876 tuhatta nimikirjoitusta hyväksyttyihin 1 832 493 nimikirjoitukseen (yhteensä 2 708 510) ja järjestämään presidentin virasta erottamista koskeva kansanäänestys.

Coordenadora Democrática -järjestön tiedottaja on ilmoittanut Venezuelan tiedotusvälineille järjestön olevan tyytyväinen laillisuuden ja perustuslaillisuuden palauttamisesta ja korostaa velvollisuutta noudattaa keskusvaalilautakuntaa koskevaa oikeuden päätöstä.

Kuitenkin Libertadorin kunnan (yksi Caracasin kunnista) pormestari, Fredy Bernal, on ilmoittanut, että hallituspuolueisiin kuuluva Movimiento Quinta República (MVR) aikoo tehdä valituksen korkeimman oikeuden vaaliasioita käsittelevän jaoston päätöksestä.

Politiikantutkijoiden mukaan lähitulevaisuudessa maan eri oikeusviranomaisten ja instituutioiden, erityisesti Venezuelan korkeimman oikeuden vaaliasioita käsittelevän jaoston ja keskusvaalilautakunnan, välille voi kehittyä konflikti.

Kysyn komissiolta seuraavaa:

1. Mitä tietoja komissiolla on näistä asioista?

2. Pitääkö komissio toivottavana, että presidentin virasta erottamista koskevan kansanäänestyksen järjestämisestä ei päätetä?

3. Mitä seurauksia komission mielestä Venezuelalle voi aiheutua tästä tilanteesta?

4. Mitä aloitteita komissio on esittänyt tai aikoo esittää edistääkseen sitä, että vältetään mahdollinen viranomaisten suhteiden kiristyminen ja lopulta sanavalta annetaan Venezuelan kansalle, mikä on ainoa tapa ratkaista maassa vallitseva demokratiaa koskeva kriisi?

Christopher Patteriin komission puolesta antama vastaus

(30. huhtikuuta 2004)

Presidentin virasta erottamista koskevaan kansanäänestykseen liittyvä oikeudellinen toiminta on ollut vilkasta sen jälkeen, kun maan keskusvaalilautakunta (CNE) ilmoitti alustavat tulokset 2. maaliskuuta 2004. CNE päätti, että tutkituista allekirjoituksista (3 086 013 allekirjoitusta: oppositio sanoi jättäneensä 3 467 050 allekirjoitusta) vain hieman yli 1,8 miljoonaa on julistettu päteviksi, 876 017 epäilyttäviksi ja yli 230 000 mitättömiksi. Epäilyttävinä pidetyt allekirjoitukset olivat ”planillas planas” -lomakkeissa (allekirjoituslomakkeet, joihin on täytetty käsin allekirjoittaneiden perustiedot), ja ne pitäisi tarkistaa uudestaan niin sanotussa oikaisuprosessissa (”reparo”), samoin kuin tietyt muut alun perin mitättömiksi julistetut allekirjoitukset. CNE:n mukaan yli miljoona allekirjoitusta piti siis tarkistaa uudestaan, ja allekirjoittajien oli vahvistettava ne. Presidentin virasta erottamista koskevan kansanäänestyksen järjestämiseksi tarvitaan 2,4 miljoonaa allekirjoitusta.

Korkeimman oikeuden vaaliasioita käsittelevä jaosto päätti kuitenkin 15. maaliskuuta 2004, että ”planillas planas” -allekirjoitukset ovat päteviä. CNE valitti tästä päätöksestä korkeimman oikeuden perustuslaki-jaostoon, joka katsoi, ettei vaaliasioita käsittelevä jaosto ollut toimivaltainen vuonna 1999 hyväksytyn perustuslain mukaan, ja joka määräsi sen pidättäytymään kansanäänestysprosessia koskevasta päätöksestä. Vaaliasioita käsittelevä jaosto on todennut uudelleen, että sillä on toimivalta asiassa, ja se on pyytänyt tuomioistuimen täysistuntoa päättämään asiasta. Tulosta on mahdotonta ennustaa varmasti. Tämä perustuslaillinen kiista viivästyttää entisestään mahdollista presidentti Chávezia koskevaa kansanäänestystä.

Euroopan unioni tukee Amerikan valtioiden järjestön (OAS) ja Carter Centerin tehtävää konfliktissa sekä niiden pyrkimyksiä panna täytäntöön Venezuelan hallituksen ja opposition 29. toukokuuta 2003 allekirjoittama poliittinen sopimus OAS:n päätöslauselman nro 833 mukaisesti. Tuossa päätöslauselmassa vaaditaan rauhanomaista, demokraattista, perustuslaillista ja vaaleihin perustuvaa ratkaisua. EU on toistanut, että on tärkeää panna sopimus täytäntöön. Vaikka kansanäänestys järjestettäisiin, yhteiskunnan kahtiajaon poistaminen vie oman aikansa, samoin kuin taloustilanteen elpyminen.